Document ID: 32009R0240

KOMISIJAS REGULA (EK) Nr. 240/2009
(2009. gada 20. marts),
ar kuru groza Regulu (EK) Nr. 1282/2006 attiecībā uz piena un piena produktu eksporta licencēm un eksporta kompensācijām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 170. un 171. pantu saistībā ar tās 4. pantu,
tā kā:
(1)
16. pantā un III pielikuma 2. papildinājumā Ekonomisko partnerattiecību nolīgumā starp Cariforum valstīm un Eiropas Kopienu un tās dalībvalstīm (2), kura parakstīšana un pagaidu piemērošana ir apstiprināta ar Padomes Lēmumu 2008/805/EK (3), noteikta sausā piena tarifu kvota, kas iepriekš tika ietverta Vienošanās memorandā starp Eiropas Kopienu un Dominikānas Republiku par sausā piena importa aizsardzību Dominikānas Republikā (4), kas apstiprināts ar Padomes Lēmumu 98/486/EK (5). Attiecīgi jāatjaunina Komisijas Regulas (EK) Nr. 1282/2006 (6) 29. panta 1. punkts.
(2)
Regulas (EK) Nr. 1282/2006 30. panta 1. punkta b) apakšpunktā noteikts, ka pretendentiem otrajā kvotas daļā jāpierāda, ka tie ir bijuši iesaistīti tirdzniecībā ar trešām valstīm. Ir izrādījies, ka šo nosacījumu var interpretēt dažādi. Tādēļ ir jāpaskaidro, ka tirdzniecība ar trešām valstīm ir jāpierāda, uzrādot atbilstīgus muitas dokumentus.
(3)
Regulas (EK) Nr. 1282/2006 30. panta 3. punktā noteikta drošības nauda EUR 15 par 100 kilogramiem. Saskaņošanas un vienkāršošanas nolūkā ir lietderīgi pielīdzināt to vispārējam līmenim, kā noteikts minētās regulas 10. pantā, kas piemērojams arī attiecībā uz siera kvotu, kura noteikta minētās regulas III nodaļas 2. iedaļā.
(4)
Tāpēc attiecīgi jāgroza Regula (EK) Nr. 1282/2006.
(5)
Ir jānosaka, ka grozītie noteikumi neattiecas uz licencēm, kuras jau ir izsniegtas.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1282/2006 groza šādi.
1)
29. panta 1. punktu aizstāj ar šādu:
“1. Dominikānas Republikas kompetentajām iestādēm jāuzrāda apliecināta eksporta licences kopija, kas izsniegta saskaņā ar šo iedaļu, un pienācīgi vizēta eksporta deklarācijas kopija par katru sūtījumu, lai uz Dominikānas Republiku eksportētu piena pulveri saskaņā ar kvotu, kas paredzēta Ekonomisko partnerattiecību nolīguma starp Cariforum valstīm un Eiropas Kopienu un tās dalībvalstīm (7) III pielikuma 2. papildinājumā un kas apstiprināts ar Padomes Lēmumu 2008/805/EK (8).
2)
Regulas 30. pantu groza šādi:
a)
šā panta 1. punktā pievieno šādu daļu:
“Tirdzniecību ar trešām valstīm pierāda tikai, kā noteikts pirmās daļas b) punktā - vai nu iesniedzot muitas dokumentus par laišanu brīvā apgrozībā, kurus pienācīgi vizējušas muitas iestādes un kuros attiecīgais pieteikuma iesniedzējs ir norādīts kā saņēmējs, vai arī iesniedzot muitas iestāžu pienācīgi vizētu muitas dokumentu par eksportu.”;
b)
ar šādu tekstu aizstāj 3. punkta otrās daļas a) punktu:
“a)
iemaksāt drošības naudu saskaņā ar 10. pantu;”.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro tiem licenču pieteikumiem, kas iesniegti no 2009. gada 1. aprīļa.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 20. martā

Labels: 3
17